b'\n_START_ARTICLE_\nBenetton B186\n_START_SECTION_\nKoncept\n_START_PARAGRAPH_\nKljub odkupu majhnega mo\xc5\xa1tva Toleman s strani bogatega koncerna Benetton Group, je organizacija in sestava mo\xc5\xa1tva ostala v veliki meri nespremenjena. Peter Collins je ostal \xc5\xa1ef mo\xc5\xa1tva, Rory Byrne pa glavni in\xc5\xbeenir. Benetton pa je imel denar za nakup BMW-jevih motorjev, namesto motorjev privatnika Harta, ki jih je Toleman uporabljal vse od svojega vstopa v Formulo 1 v sezoni 1981._NEWLINE_Tako motorji BMW kot tudi Hart so imeli konfiguracijo 4 in-line, zato mo\xc5\xa1tvu zaradi menjave motorja ni bilo potrebno narediti veliko sprememb v primerjavi z dirkalnikom Toleman TG185. Kljub temu je bila \xc5\xa1asija na nekaterih delih izbolj\xc5\xa1ana, kot so stranska krilca, ki naj bi pove\xc4\x8dala podtlak pod dirkalnikom. \xc5\xa0asija B186 je bila tudi mo\xc4\x8dnej\xc5\xa1a, kajti BMW-jev turbo motor je bil mo\xc4\x8dnej\xc5\xa1i za 150 KM od atmosferskega Hartovega. BMW-jev motor, ki ga je uporabljal tudi dirkalnik Brabham BT55, se je izkazal celo za najmo\xc4\x8dnej\xc5\xa1ega v Formuli 1. Ena od ve\xc4\x8djih te\xc5\xbeav je bila izgradnja udobnega cockpita tako za nizkega Fabija, kot tudi za visokega Bergerja.\n_START_SECTION_\nProizvodnja\n_START_PARAGRAPH_\nBenetton in Toleman sta se dogovorila za odkup oktobra 1985, zato ni ostalo veliko \xc4\x8dasa za izgradnjo dirkalnika B186 pred prvo dirki za Veliko nagrado Brazilije 23. marca 1986. Kljub temu so bile do prve dirke izdelane \xc5\xbee tri \xc5\xa1asije, kasneje v sezoni pa so izdelali \xc5\xa1e \xc5\xa1tiri. Toda v prvem delu sezone je mo\xc5\xa1tvo predvsem izdelovalo rezervne dele za obstoje\xc4\x8de dirkalnika na ra\xc4\x8dun razvoja in izbolj\xc5\xa1av dirkalnika. Vseh sedem \xc5\xa1asij je bilo uporabljenih vsaj na eni dirki, \xc4\x8detrta \xc5\xa1asija je bila uni\xc4\x8dena v tr\xc4\x8denju Bergerja na prostem treningu pred dirko za Veliko nagrado Kanade.\n_START_SECTION_\nRazvoj\n_START_PARAGRAPH_\nSama mo\xc4\x8d BMW-jevih motorjev, ki so v kvalifikacijski razli\xc4\x8dici lahko razvili mo\xc4\x8d preko 1000 KM, je B186 naredila konkuren\xc4\x8dnega. Toda obna\xc5\xa1anje dirkalnika v prvem delu sezone ni bilo na nivoju, tako kljub najvi\xc5\xa1ji hitrosti dirkalnikov ob koncu ravnine dirka\xc4\x8da nista bila uvr\xc5\xa1\xc4\x8dena pri vrhu. Dirkalnik je bil tudi nezanesljiv, na po\xc4\x8dasnej\xc5\xa1ih dirkali\xc5\xa1\xc4\x8dih pa nekonkuren\xc4\x8den. Mo\xc5\xa1tvo je bilo v za\xc4\x8detku sezone edino izmed bolj\xc5\xa1ih v manj konkuren\xc4\x8dnih Pirellijevih pnevmatikah, medtem ko so ostala bolj\xc5\xa1a mo\xc5\xa1tva dirkala z Goodyearom._NEWLINE_Ko so v mo\xc5\xa1tvu do polovice sezone izdelali dovolj rezervnih delov, so na dirkalnik B186 namestili celo vrsto aerodinami\xc4\x8dnih izbolj\xc5\xa1av, nov sistem vzmetenja in spremenjen koncept nastavitev. Izbolj\xc5\xa1an dirkalnik je bil pripravljen za dirko za Veliko nagrado Avstrije, kjer je bil dirkalnik na hitrem dirkali\xc5\xa1\xc4\x8du \xc3\x96sterreichring najhitrej\xc5\xa1i. Izbolj\xc5\xa1ana je bila tudi zanesljivost dirkalnika, toda le do neke mere, kajti tudi v drugem delu sezone je bilo \xc5\xa1e kar nekaj odstopov. Izbolj\xc5\xa1ale pa so se tudi Pirellijeve pnevmatike, ki so Benettonu prinesle prednost pred konkurenti, ker so se obrabljale po\xc4\x8dasneje kot Goodyearove.\n_START_SECTION_\nDirka\xc5\xa1ka zgodovina\n_START_PARAGRAPH_\nB186 je kon\xc4\x8dal v to\xc4\x8dkah na prvih treh dirkah sezone, Berger je dosegel tudi tretje mesto na dirki za Veliko nagrado San Marina. Toda hitrost dirkalnika je na naslednjih dirkah zasen\xc4\x8dila njegova nezanesljivost, kajti oba dirka\xc4\x8da sta do\xc5\xbeivljala serije odstopov, dirkalnik pa se je na po\xc4\x8dasnej\xc5\xa1ih stezah, na primer na dirkah za Veliko nagrado Monaka in Veliko nagrado vzhodnih ZDA, izkazal za nekonkuren\xc4\x8dnega. Kljub vsemu se je predvsem Berger do polovice sezone uveljavil kot eden od dirka\xc4\x8dev iz ospredja, nekateri pa so ga kritizirali, da je na za\xc4\x8detkih dirk preve\xc4\x8d pove\xc4\x8deval mo\xc4\x8d motorja, zato je zaradi te\xc5\xbeav s porabo goriva kasneje izgubljal. Dirkalnik je bil najbolj\xc5\xa1i na \xc5\xa1tirih hitrih dirkali\xc5\xa1\xc4\x8dih, Spa-Francorchamps, Hockenheimring, Monza in \xc3\x96sterreichring. Predvsem na zadnjem omenjenem dirkali\xc5\xa1\xc4\x8du je bil Benetton mnogo hitrej\xc5\xa1i od ostalih bolj\xc5\xa1ih mo\xc5\xa1tev v tej sezoni, Williamsa, McLarna in Lotus, mo\xc5\xa1tvu se je celo obetala dvojna zmaga, toda oba dirkalnika sta odstopila zaradi mehanske okvare. Teo Fabi je osvojil prvi najbolj\xc5\xa1i \xc5\xa1tartni polo\xc5\xbeaj dirkalnika na tej dirki, na dirki za Veliko nagrado Italije pa \xc5\xa1e drugega zaporednega, toda ponovno je dirka\xc4\x8dema Benettona zmago prepre\xc4\x8dila nezanesljivost in neu\xc4\x8dinkovita poraba goriva._NEWLINE_Benetton je zmago kon\xc4\x8dno dosegel na dirki za Veliko nagrado Mehike. Kljub temu da Berger na za\xc4\x8detku dirke ni imel najhitrej\xc5\xa1ega dirkalnika, je izkoristil Pirellijeve pnevmatike, ki so se po\xc4\x8dasneje obrabljale od Goodyearovih, in brez postanka v boksih premagal Nelsona Piqueta in Alaina Prosta. Ta zmaga je bila vrhunec Benettonove prve sezone v Formuli 1 in prikaz potenciala dirkalnika B186. V sezoni je Benetton premagoval ostali mo\xc5\xa1tvi z BMW-jevim motorjem, Brabham in Arrows, in bil najhitrej\xc5\xa1e mo\xc5\xa1tvo na Pirellijevih pnevmatikah, s katerimi pa je Ligier z bolj zanesljivim dirkalnikom osvojil ve\xc4\x8d to\xc4\x8dk. Skupno je mo\xc5\xa1tvo zasedlo \xc5\xa1esto mesto v dirka\xc5\xa1kem prvenstvu z devetnajstimi to\xc4\x8dkami.'